นิวยอร์คไลฟ์  เชื่อการเมืองวุ่นศก.ซบเซา ไม่กระทบยอดขาย
นิวยอร์คไลฟ์ มั่นใจ การเมืองวุ่นวาย เศรษฐกิจห่อเหี่ยว ไม่กระทบยอดขาย ฉลองคืนกำไรลูกค้า
31 มี.ค. 2553

นิวยอร์คไลฟ์ มั่นใจ การเมืองวุ่นวาย เศรษฐกิจห่อเหี่ยว ไม่กระทบยอดขาย ฉลองคืนกำไรลูกค้า
นายโดนอลด์ คาร์ดีน กรรมการผู้จัดการใหญ่ บริษัทไทยพาณิชย์นิวยอร์คไลฟ์ประกันชีวิต เปิดเผยว่า 2 ปีที่ผ่านมาการเมืองไทยมีเรื่องเสื้อเหลืองและเสื้อแดงมาโดยตลอด รวมทั้งเศรษฐกิจในปีที่ผ่านมายังซบเซา และเศรษฐกิจโลกไม่ดี แต่บริษัทมีเบี้ยรับรวมเพิ่มขึ้นถึง 28% แสดงให้เห็นว่าผู้บริโภคชาวไทยมีความต้องการบริโภคประกันชีวิตเพิ่มขึ้นอย่างต่อเนื่อง รวมทั้งอุตสาหกรรมประกันชีวิตในประเทศไทยยังเติบโตแบบก้าวกระโดดอีกด้วย
“ในช่วงที่สังคมมีความกังวล จะทำให้ยอดขายประกันชีวิตดีมาก และช่วงที่เศรษฐกิจซบเซา อัตราดอกเบี้ยเงินฝากธนาคารต่ำ ประกันชีวิตก็จะได้รับความสนใจซื้อจากประชาชนเพราะดอกเบี้ยสูง 3-4% จึงมั่นใจว่าปีนี้ธุรกิจประกันชีวิตยังเติบโตได้อย่างต่อเนื่อง” นายคาร์ดีน กล่าว
นายคาร์ดีน กล่าวว่า ปี 2553 บริษัททำกิจกรรมเพื่อสังคมฉลองครบรอบ 10 ปี ภายใต้แนวคิดแบ่งปันรอยยิ้มแห่งความสุขให้เด็กไทย ผ่าน โครงการกรมธรรม์ปันรอยยิ้ม ซึ่งจะบริจาคเงินกรมธรรม์ละ 10 บาท ให้กับ 10 มูลนิธิ สำหรับกรมธรรม์ใหม่แบบรายบุคคล เฉพาะกรมธรรม์หลักทุกช่องทางขาย ที่ได้รับการอนุมัติและมีผลบังคับตั้งแต่วันที่ 10 ม.ค.-10 ก.ย.2553
“เรามาลงทุนในประเทศไทย 10 ปี ซึ่งเติบโตอย่างมากจากเบี้ยประกัน 843 ล้านบาท เพิ่มเป็นเกือบ 2 หมื่นล้านบาท หรือเติบโตถึง 2,000% ขึ้นมาติด 1 ใน 5 กิจกรรมครั้งนี้เพื่อคืนกำไรให้กับสังคม” นายคาร์ดีน กล่าว